**Ո Ր Ո Շ ՈՒ Մ N 01**

**Որոշումն անփոփոխ թողնելու մասին**

03 հունվարի 2024 թվական ք. Երևան

 Հայաստանի Հանրապետության բնապահպանության և ընդերքի տեսչական մարմնի (այսուհետ՝ Տեսչական մարմին) ղեկավար Հովհաննես Մարտիրոսյանս, քննության առնելով «Վանուշ Մարգարյան Յուրայի» անհատ ձեռնարկատիրոջ 2023 թվականի դեկտեմբերի 07-ի դիմումը-բողոքը՝

**Պ Ա Ր Զ Ե Ց Ի**

Անհատ ձեռնարկատեր Վանուշ Մարգարյանի կողմից օրենքով սահմանված ժամկետում (մինչև 2023 թվականի հոկտեմբերի 20-ը) լիազոր մարմին չի ներկայացվել բնապահպանական հարկի և բնօգտագործման վճարների 2023 թվականի 3-րդ եռամսյակի միասնական հարկային հաշվարկները։ Նշվածի կապակցությամբ 2023 թվականի նոյեմբերի 23-ին անհատ ձեռնարկատեր Վանուշ Մարգարյանի նկատմամբ ՀՀ հարկային օրենսգրքի 180-րդ հոդվածի 1-ին մասի պահանջները խախտելու համար կազմվել է թիվ 04/87 վարչական իրավախախտման արձանագրությունը։ Տեսչական մարմնի Արագածոտնի տարածքային բաժնի կողմից 2023 թվականի նոյեմբերի 27-ին անհատ ձեռնարկատեր Վանուշ Մարգարյանի նկատմամբ Վարչական իրավախախտումների վերաբերյալ ՀՀ օրենսգրքի 1694-րդ հոդվածի 2-րդ մասի հիմքով կիրառվել է վարչական տույժ՝ տուգանք՝ 150 000 ՀՀ դրամի չափով։

«Վանուշ Մարգարյան Յուրայի» անհատ ձեռնարկատիրոջ կողմից 2023 թվականի դեկտեմբերի 07-ին դիմում է ներկայացրել Տեսչական մարմին, որում նշել է, որ իրեն պատկանող Ա/Ձ-ն գործում է 2014 թվականից և մինչև 2021 թվականը Ա/Ձ-ի կողմից երբևէ չի ներկայացվել բնապահպանական հարկի և բնօգտագործման վճարի հաշվետվություն և դրանով պայմանավորված որևէ վարչական տույժ չի կիրառվել։ Նշել է, որ նույն ոլորտում գործող այլ կազմակերպություններ, օրինակ «ԷՄ ՋԻ ՈՒՆԻՎԵՐՍԱԼ» ՍՊ ընկերությունը ևս չեն ներկայացրել ու չեն ներկայացնում վերոնշյալ հարկերի ու վճարների վերաբերյալ հաշվետվություն ու որևէ վարչական տույժ նշանակելու մասին որոշում չի կայացվել։

Այնուհետ նշել է, որ 2023 թվականի մայիսի 26-ին դիմել է Տեսչական մարմին, որի շրջանակներում հայտնել է, որ 2023 թվականին իրեն պատկանող Ա/Ձ-ն չի զբաղվելու շինարարական աշխատանքներով, ուստի հիշյալ հաշվետվությունները ներկայացնելու հիմքեր չկան։

Բացի այդ նշել է, որ Տեսչական մարմնի կողմից որևէ ծանուցում չի եղել մինչև որոշում կայացնելը հաշվետվություններ ներկայացնելու անհրաժեշտության վերաբերյալ, որպեսզի դրանք ժամանակին ներկայացվեին հետագա խնդիրներից խուսափելու համար։

Վերևում նշվածը հայտնելով՝ խնդրել է բեկանել Տեսչական մարմնի Արագածոտնի տարածքային բաժնի 2023 թվականի նոյեմբերի 27-ի «Վարչական տույժ նշանակելու մասին» թիվ ԱԳ/88-23 որոշումը և տալ հնարավորություն հաշվետվությունները ներակայացնելու համար։

2023 թվականի դեկտեմբերի 25-ին նշանակված վարչական վարույթի քննության վերաբերյալ Ա/Ձ Վանուշ Մարգարյանը եղել է պատշաճ ծանուցված, ներկայացել է գործի քննությանը և վարչական լսումների ընթացքում պնդել է դիմում-բողոքով ներկայացված առարկությունները։

Ուսումնասիրելով վարչական վարույթի նյութերը և գործում առկա ապացույցները՝ գտնում եմ, որ «Վանուշ Մարգարյան Յուրայի» անհատ ձեռնարկատիրոջ 2023 թվականի դեկտեմբերի 07-ի դիմում-բողոքը պետք է մերժել՝ անփոփոխ թողնելով Տեսչական մարմնի Արագածոտնի տարածքային բաժնի պետի 2023 թվականի նոյեմբերի 27-ին «Վարչական տույժ նշանակելու մասին» թիվ ԱԳ/88-23 որոշումը՝ հետևյալ հիմնավորումներով և պատճառաբանություններով.

ՀՀ հարկային օրենսգրքի 180-րդ հոդվածի 1-ին մասի համաձայն՝ բնապահպանական հարկ վճարողները մինչև յուրաքանչյուր հաշվետու ժամանակաշրջանին հաջորդող ամսվա 20-ը ներառյալ Օրենսգրքի 52-րդ և 53-րդ հոդվածներին համապատասխան կազմում և Կառավարության սահմանած կարգով բնապահպանության և ընդերքի տեսչական մարմին և հարկային մարմին են ներկայացնում բնապահպանական հարկի և բնօգտագործման վճարների միասնական հարկային հաշվարկները:

Վարչական իրավախատումների վերաբերյալ ՀՀ օրենսգրքի 1694-րդ հոդվածի 1-ին մասի համաձայն՝ վճարողների կողմից բնապահպանական հարկի և բնօգտագործման վճարների միասնական հարկային հաշվարկները սահմանված ժամկետներում լիազոր մարմիններ չներկայացնելը, ինչպես նաև դրանք ոչ սահմանված ձևով, աղավաղումներով, անստորագիր ներկայացնելը`առաջացնում է տուգանքի նշանակում պաշտոնատար անձանց նկատմամբ` սահմանված նվազագույն աշխատավարձի հիսնապատիկից մինչև հարյուրապատիկի չափով:

Նույն հոդվածի 2-րդ մասի համաձայն՝ նույն խախտումների կատարումն այն անձի կողմից, որը վարչական տույժի է ենթարկվել մեկ տարվա ընթացքում` առաջացնում է տուգանքի նշանակում պաշտոնատար անձանց նկատմամբ` սահմանված նվազագույն աշխատավարձի հարյուրհիսնապատիկի չափով:

Անդրադառնալով բողոքաբեր Վանուշ Մարգարյանի կողմից բարձրացված այն հարցին, թե իրեն պատկանող Ա/Ձ-ն գործում է 2014 թվականից, մինչև 2021 թվականը Ա/Ձ-ի կողմից երբևէ չի ներկայացրել բնապահպանական հարկի և բնօգտագործման վճարի հաշվետվություն, որով պայմանավորված վարչական տույժի չի կիրառվել, ապա հարկ է նշել, որ բնապահպանական հարկի և բնօգտագործման վճարներ վճարող տնտեսավարող սուբյեկտների ռեեստրը վարվում է լիազոր մարմնի՝ հարկային մարմնի կողմից և Տեսչական մարմնի կողմից վերը նշված իրավախախտման վերաբերյալ գործերով վարչական իրավախախտման վերաբերյալ գործ հարուցվում է և իրականացվում է քննություն՝ հաշվի առնելով հարկային մարմնի կողմից տրամադրվող՝ նշված հաշվարկները չներկայացնող տնտեսավարող սուբյեկտերի ցանկը, մասնավորապես ՀՀ կառավարության 2017 թվականի հոկտեմբերի 5-ի թիվ 1291-Ն որոշման հավելվածի 9-րդ կետի համաձայն՝ հարկային մարմինը միասնական հարկային հաշվարկի (այդ թվում` ճշտված) ներկայացման օրվան հաջորդող մեկ աշխատանքային օրվա ընթացքում միասնական հարկային հաշվարկը (այդ թվում` ճշտված) էլեկտրոնային եղանակով ներկայացնում է լիազոր մարմին: Վերոգրյալից հետևում է, որ Վարչական իրավախախտումների վերաբերյալ ՀՀ օրենսգրքի 1694-րդ հոդվածի հատկանիշներով վարչական իրավախախտման վերաբերյալ գործերը հարուցվում և քննվում են հիմք ընդունելով լիազոր մարմնի կողմից հիշյալ հաշվարկները չներկայացրած տնտեսավարող սուբյեկտների վերաբերյալ ստացված տեղեկատվությունը։

Հաջորդիվ անդրադառնալով Վանուշ Մարգարյանի բարձրացված այն հարցին, թե 2023 թվականի մայիսի 26-ին դիմել է Տեսչական մարմին, որի շրջանակներում հայտնել է, որ 2023 թվականին իրեն պատկանող Ա/Ձ-ն չի զբաղվելու շինարարական աշխատանքներով, ուստի հիշյալ հաշվետվությունները ներկայացնելու հիմքեր չկան, ապա հարկ է նշել, որ համաձայն վարչական վարույթում առկա նյութերի՝ Վանուշ Մարգարյանը դիմում է ներկայացրել ոչ թե Տեսչական մարմնի պաշտոնական կայքում հրապարակված «info@ecoinspect.gov.am» էլեկտրոնային փոստի հասցեին, այլ «ingo@ecoinspect.gov.am» էլետրոնային փոստի հասցեին, որը չի հանդիսանում Տեսչական մարմնի պաշտոնական էլեկտրոնային փոստը։ Ավելին, հարկ է կրկին ընդգծել, որ բնապահպանական հարկ և բնօգտագործման վճար վճարողների ռեեստրը վարվում է ոչ թե Տեսչական մարմնի, այլ հարկային մարմնի կողմից։

Ինչ վերաբերում է բողոքաբեր Վանուշ Մարգարյանի այն պնդմանը, թե Տեսչական մարմնի կողմից հաշվետվություններ ներկայացնելու անհրաժեշտության վերաբերյալ մինչև որոշում կայացնելը վերջինս չի ծանուցվել, ապա հարկ է նշել, որ Տեսչական մարմինը օրենքով և այլ նորմատիվ իրավական ակտերով նման պոզիտիվ պարտականություն չի կրում։

 Վերոգրյալի հիման վրա և ղեկավարվելով ՀՀ հարկային օրենսգրքի 110-րդ հոդվածի 180-րդ հոդվածի 1-ին մասով, Վարչական իրավախախտումների վերաբերյալ ՀՀ օրենսգրքի 1694-րդ հոդվածի 2-րդ մասով, 293-րդ հոդվածի 1-ին մասի 1-ին կետով՝

**Ո Ր Ո Շ Ե Ց Ի**

 1. Մերժել «Վանուշ Մարգարյան Յուրայի» անհատ ձեռնարկատիրոջ 2023 թվականի դեկտեմբերի 07-ի դիմումը-բողոքը՝ Տեսչական մարմնի Արագածոտնի տարածքային բաժնի պետի 2023 թվականի նոյեմբերի 27-ին «Վարչական տույժ նշանակելու մասին» թիվ ԱԳ/88-23 թողնելով անփոփոխ։

 2. Սույնորոշումն ուժի մեջ է մտնում այն «Վանուշ Մարգարյան Յուրայի» անհատ ձեռնարկատիրոջը հանձնելու (հանձնված համարելու) օրվան հաջորդող օրը:

 3. Սույն որոշումը կարող է բողոքարկվել դատական կարգով՝ ՀՀ վարչական դատարան որոշումն ուժի մեջ մտնելու պահից երկամսյա ժամկետում:

 4․ Որոշման օրինական ուժի մեջ մտնելու պահից երկամսյա ժամկետում սույն որոշումը չբողոքարկելու դեպքում այն դառնում է անբողոքարկելի և ենթակա է հարկադիր կատարման։

|  |  |
| --- | --- |
|  | **Հ․ ՄԱՐՏԻՐՈՍՅԱՆ** |